पिंक दरअसल हिंदी सिनेमा की उन मसाला फिल्मों के लिए भी एक बड़ा सवाल बन कर उभरती है, जिन्होंने अब तक स्त्री चरित्रों को जबरन नायकों से प्रेम करते दिखाया है। इन फिल्मों की कई घिसी-पिटी परिपाटियों में से एक अनिवार्यतः यह रही है कि फिल्म का नायक नायिका के न चाहने के बावजूद उसके आगे-पीछे चक्कर काट कर और कई तरह के लटके-झटके अपना कर उसे हाँ कहने के लिए मजबूर कर देता है। वह कभी जान देने की धमकी देता है तो कभी जान लेने की। बस वह प्रेम में ‘ना’ सुन पाने की हिम्मत नहीं रखता। उम्मीद है, पिंक हिंदी मसाला फिल्मों के लेखकों और निर्देशकों को किशोर वय की कैद से बाहर निकलने के लिए मजबूर करेगी।